ව්‍යාජ විදේශ රැකියා ආයතනයක් පවත්වාගෙන ගිය කාන්තාවකට සිර දඬුවම් නියම කිරීමට දඹුල්ල මහේස්ත්‍රාත් අධිකරණය අද (22) නියෝග කළා.කාන්තාවන් රවටා සංචාරක විසා මත, ගෘහ සේවිකාවන් ලෙස, මැදපෙරදිග යැවීමේ චෝදනාව යටතේ මෙම කාන්තාවට මුදලින් රුපියල් ලක්ෂයක දඩ මුදලක් ගෙවන ලෙසත්, මාස 6ක සිර දඬුවම් සහ වසර 5ක අත්හිටුවූ සිරදඬුවම් නියම කිරීමටත් දඹුල්ල මහේස්ත්‍රාත් ඉලංගසිංහ බණ්ඩාර එහිදී නියෝග කර තිබෙනවා.මෙලෙස දඬුවම් නියම වුණේ ගලේවෙල ප්‍රදේශයේ පදිංචිව සිටිමින්, එම ප්‍රදේශයේම ව්‍යාජ විදේශ රැකියා ආයතනයක්  පවත්වාගෙන ගිය මේධා තරංගනී කළුආරච්චි නැමැති කාන්තාවකටයි.සංචාරක වීසා මත ව්‍යාජ ලෙස ලිපි ලේඛන සකසා තම බිරිඳ විදේශ රටක ගෘහ සේවය සඳහා පිටත් කොට අතරමං කළ බවට ගලේවෙල ප්‍රදේශයේ සැමියකු විසින් විදේශ සේවා නියුක්ති කාර්යාංශයට, පසුගිය වසරේ අගෝස්තු මාසයේදී කළ පැමිණිල්ලකට අනුව එම නිළධාරීන් මෙම ව්‍යාජ ආයතනය වටලා තිබුණා.එහිදී ව්‍යාජ ලෙස සැකසූ රබර් මුද්‍රාද විවිධ ප්‍රදේශවල පුද්ගලයින් සහ කාන්තාවන් රැසකගේ ගමන් බලපත්‍ර, ඡායාරූප, ව්‍යාජ ලිපිගොනුද විදේශ සේවා නියුක්ති කාර්යාංශ භාරයට ගැනුණා.පසුව එම නිළධාරීන් විසින් මෙම කාන්තාව අත්අඩංගුවට ගෙන ඇති අතර ඇයට විරුද්ධව මෙලෙස දඹුල්ල මහේස්ත්‍රාත් අධිකරණයේ නඩු පවරා තිබෙනවා.විදේශ සේවා නියුක්ති කාර්යාංශයේ නීතීඥයින් විසින් අධිකරණයට පවසා ඇත්තේ අදාළ කාන්තාවට විරුද්ධව මෙවැනිම වූ තවත් නඩු 2ක් මීගමුව මහේස්ත්‍රාත් අධිකරණයේ පවතින බවයි.අදාළ නඩුව වසරක පමණ කාලයක් විභාගයට ගැනීමෙන් අනතුරුව මෙම නියෝගය දඹුල්ල මහේස්ත්‍රාත් අධිකරණයෙන් අද (22) ලබා දී තිබුණා.දඹුල්ල - කාංචන කුමාර ආරියදාස